Olde Hansa

Olde Hansa (ülemsaksa: 'vana liit') on keskajast pärinevas hoones asuv Tallinna vanalinna restoran. Restoran asub aadressil Vana turg 1. Olde Hansa asutati 1998. aastal ning on tegutsenud juba üle 25 aasta. Nn pakkhoone pärineb 15.–17. sajandist. Tänavalõik, kus Vanaturg 1 asub, paikneb Raekoja taga ja keskajal jäi siinne hoonestus linnalise elu keskusesse. Vaadeldaval hoonel on säilinud 17. sajandi ehitusetapist üldgabariidid ning dekoratiivseid detaile: harjakivid mõlemal viilul, tuulelipp, vintskapid, luugi- ja valgusavad, dekoratiivsed reljeefkivid Raekojapoolsel fassaadil. Samal fassaadil on ka raidraamistusega ukse- ja aknaavad. Hoones on suurel määral säilinud keskajale iseloomulik arhitektuurivõtestik: võlvlaed, tänavaäärne müüritrepp ja välisel vaatlusel nähtavate detailidena raidportaalid esimesel ning teisel korrusel uksesulgur jm. Kinnistul Vana turg 1 mainitakse olemasolevate ürikuliste andmete põhjal 14. sajandi teisest poolest kivist aidahoonet. Tõenäoliselt oli praegusel kinnistul mitu hoonet, mille asemel hiljem ehitati üks suur. 19. sajandi keskel täitis antud hoone aidahoone või laoruumi funktsioone, vähemasti ülemistel korrustel. Esimese korruse ja keldrikorruse ruume on juba varakult kasutatud poeruumidena, see traditsioon pärineb Vanaturu ääres juba 14. sajandist. Ehituslike muudatustena saab välja tuua teise ja kolmanda korruse välja ehitamise praegusel kujul, uute uste- ja aknaavade vormistamine olemasoleval kujul on toimunud 19. sajandi ja 20. sajandi vahetusel. 26. augustil 1654 varises hoone täielikult kokku ja aastatel 1655–1656 tehtud ulatusliku ümberehituse käigus püstitati varemetele uus kaubaladu, nn pakkhoone, mille allkorrusel ja keldris asusid poed ja laod, ülakorrusel aga aidad importkaupade ladustamiseks ja müügiks. Kaubaladu oli ainuke koht, kus võõramaa kaupmeestel oli luba hoida oma kaupu ja mille hoidmise eest tuli maksta linnale suurt tolliraha, kuna juba 1346. aastast oli Tallinna linnal laokohaõigus, mis tähendas, et Tallinna sadamast ei saanud kaupu läbi vedada kohalike kaupmeeste vahendust kasutamata. Pakkhoone on põhiplaan on trapetsikujuline, kolmekorruseline keldriga paekiviehitis, mille pööningule rajati veel mitu laokorrust. Hoone lõunapoolses osas oli igal korrusel üks suur ruum. Põhjapoolne osa jagunes kaheks väiksemaks ruumiks, korruseid ühendasid müürisisesed keerdtrepid. 19. sajandi lõpus hakati selle ajani muudatusteta püsinud pakkhoonet osade kaupa ameti-, kaupluse- ja eluruumideks välja üürima, 19. sajandi teisel veerandil püstitati esimese korruse ette kaubaputkad, ning aastatel 1894–1921 muudeti mitmeid ukse- ja aknaavasid, ehitati kaubaluugid akendeks ning tehti täiendavaid ümberkorraldusi siseruumides. Olde Hansa on Rikaste Kaupmeeste maja, kus majarahva suureks missiooniks on tuua 700 aasta vanuste kiviseinte vahele ka 15. saj elu, tehes seda võimalikult loomutruult. Majas elatakse hansaaegsete kommete kohaselt, mida väljendavad majaliste teod ja sõnad. Kõik, mida külaline näeb, kuuleb, maitseb või katsuda saab, on tehtud tolleaegseid eeskujusid silmas pidades, nii et majjaastuja justkui ajarattasse satub, teejuhiks teenijarahvas. Olde Hansa restoran on kolmekorruseline ja mahutab 300 külalist. Maja esimesel korrusel asub Dannebrogi kamber. Maja kolmandal korrusel asub Patriitsi kamber, mis on ainus privaatne peoruum majas. Sarnaselt restorani olemusele ja välimusele on ka kogu menüü nimetatud keskaegse temaatika järgi. Iga roa kohta on teenindajatel rääkida mõni tore lugu selle ajaloost või nime saamisest. Olde Hansa tuntuim menüü formaat on keskaegne sööming, kus piiramatu koguse hõrgutiste kõrval saavad külalised osa ka mõnest keskaegsest rituaalist. Lauda tuuakse kõik eel- ja pearoad, mida külalised omavahel vennalikult jagada saavad. See loob keskajale omase suhtluse ja õhkkonna. Kõige erilisem ja uhkem roog menüüst on karuliha. Shoppe on keskaegne meenepood, kust huvilised saavad osta Olde Hansa maitseid ja muid mälestus- ja tarbeesemeid. Olde Hansa ees seisab koos majaesindajatega ka mandlikäru, kust saab osta maitsvaid mandlituutusid ja külmal ajal glögi. Kolmas Draakon on Olde Hansa kõrts, mis asub raekojas ja kus saab end kostitada väikse kõhutäie või joogipoolisega.  Olde Hansa – pildid, videod ja helifailid Wikimedia Commonsis Olde Hansa restoran Olde Hansa Shoppe III Draakon "3096 Tallinna pakkhoone, 1655-1656.a., 20.saj. • Mälestiste otsing • Mälestised". register.muinas.ee. Vaadatud 17. jaanuaril 2024. "Pakkhoone ajalugu". Keskaja restoran ja elamused - Olde Hansa. Vaadatud 17. jaanuaril 2024. "Olde Hansa maja - keskaegne elamus ja maitsvad hõrgutised". Keskaja restoran ja elamused - Olde Hansa. Vaadatud 17. jaanuaril 2024.